Stonewall Manila

Ang Stonewall Manila ay isang makasaysayang demonstrasyong maka-LGBTQ at kontra sa pagtaas ng presyo na ginanap sa Lungsod Quezon, Kalakhang Maynila noong Hunyo 26, 1994.

 Kaganapan 
Pinangunahan ng Metropolitan Community Church (MCC) at ng Progessive Organization of Gays in The Philippines (Progay) noong Hunyo 26 ang martsa noong 1994 at binansagan bilang Stonewall Manila bilang paggunita sa ika-25 anibersaryo ng mga kaguluhan noong 1969 sa Stonewall Inn sa Estados Unidos. Kilala rin ito sa tawag na Pride Revolution.

Nagsimula ang ruta ng parada mula sa intersection ng EDSA at Abenida Quezon hanggang sa Quezon Memorial Circle.

Dinalo ito ng humigit-kumulang 50 hanggang 60 katao.

Natapos ang martsa sa paanan ng Quezon Memorial Shrine kung saan ginanap ni MCC pastor Richard Mickley ang misa. Binasa ang dokumentong binansagang The Gay Manifesto kung saan nanawagan ang Progay para sa mas mainam na kalagayang panlipunan para sa komunidad ng LGBTQ, lalo na para sa mga mahihirap.

 Mga layunin 
Ayon sa Progay, mayroong tatlong layunin para sa demonstrasyon.

 Paggunita para sa kaguluhan sa Stonewall noong 1969
 Ipahayag ang pagtutol sa diskriminasyon laban sa LGBTQ
 Ipahayag ang pagtutol sa pagpapatupad ng Value Added Tax at pagtaas ng presyo ng langis

 Resulta 
Mayroon lamang maliit na saklaw sa dyaryo noong panahon na 'yon ngunit nagkaroon din ng sapat na traksyon sa media ang martsa. Naaalala ni MCC pastor Richard Mickey ang pagkaimbita sa talk show na Mel and Jay na sikat sa Pilipinas nong panahon na 'yon.

 Pamana 
Madalas na itinuturing na kauna-unahang pride march sa Asya ang Stonewall Manila. Bagama't ang likas na katangian ng kaganapan bilang pride march ay dahil sa mga paksang itinaas, hindi lahat ng ito ay nakatuon sa usaping LGBTQ (tulad ng pagtaas ng presyo ng langis).

Ang iba pang mga pananaw na hindi sumasang-ayon sa label ng kaganapan bilang ang unang pride march sa Pilipinas o bilang isang pride march sa lahat ay kinabibilangan ng:

 Kawalan ng representasyon sa labas ng bading at bisexual na lalaki tulad ng mga lesbiyana at trans women.
 Masasabing mas naging isang radikal na protesta ang kaganapn sa halip na isang pride march dahil sa militante nitong katangian.
 Mas naunang ginanap ang Lesbian March noon Marso 1992 ng Lesbian Collective sa martsa ng MCC at Progay.

Noong 1996, idinaos ang kauna-unahang Metro Manila Pride, na siyang itinuturing ng iba bilang ang tunay na unang pride march dahil sa mas malaki nitong sukat kaysa sa mas maliit na demonstrasyon noong 1994.

 Mga sanggunian 

Kategorya:Protesta
Kategorya:LGBT mula sa Pilipinas